KIRJALLINEN KYSYMYS P-1049/00

esittäjä(t): Olivier Dupuis (TDI) komissiolle

(29. maaliskuuta 2000)

Aihe: OLAF

Voiko komissio, kun otetaan huomioon komission jäsenen Neil Kinnockin kysymykseen E-0262/00(1) antama vastaus, ilmoittaa,

- onko UCLAFin perustamisen jälkeen ilmennyt tapauksia, joissa UCLAFin tai OLAFin virkamiehen käyttäytyminen on rikkonut henkilöstösääntöjen 28 artiklaa ja muun henkilökunnan palvelukseen ottamista koskevien sääntöjen 12 artiklan 2 kohtaa ja 55 artiklaa? Jos on ilmennyt, voiko komissio antaa tietoja näistä tapauksista ottaen huomioon niiden luottamuksellisuuden ja ilmoittaa toteuttamistaan toimista?

- vahvistaako se, että se ei aio ryhtyä välittömiin toimiin herjaussyytöksen esittänyttä henkilöä vastaan, vaan katsoo, että herjauksen kohteeksi joutuneen virkamiehen on itse huolehdittava puolustuksestaan henkilöstösääntöjen 24 artiklan mukaisesti?

Voiko komissio lisäksi ilmoittaa, miten se voi 24 artiklan mukaisesti tukea herjauksen kohteeksi joutunutta virkamiestä? Miten komissio aikoo varmistaa, että OLAFin virkamiehen palvelusaikanaan hankkimien salaisten tietojen hallussapito ja virkamiehen mahdollinen ammattiyhdistystoiminta eivät aiheuta eettistä (kelpoisuutta koskevaa) ristiriitaa?

(1) EYVL C 374 E, 28.12.2000, s. 48.

Neil Kinnockin komission puolesta antama vastaus

(23. toukokuuta 2000)

Ennen uuden työntekijän palkkaamista komissio tarkistaa työnhakijoiden esittämien asiakirjojen perusteella, että henkilöstösääntöjen 28 artiklassa ja muuta henkilöstöä koskevien palvelussuhteen ehtojen 12 artiklan 2 kohdassa ja 55 artiklassa säädetyt edellytykset täyttyvät. Komissiolla ei ole tietoja, jotka viittaisivat siihen, että petostentorjunnan koordinointiyksikössä (UCLAF) työskentelevät virkamiehet ja muu henkilöstö eivät täyttäisi näitä edellytyksiä.

Sama velvoite koskee asiaa koskevan asetuksen nojalla OLAF:n henkilöstön nimittävänä viranomaisena Euroopan petostentorjuntaviraston (OLAF) johtajaa. Jos työntekijä rikkoo OLAF:n henkilöstösääntöjä, häntä kohdellaan samojen kurinpitomenettelyjen mukaisesti kuin ketä tahansa laittomasti toiminutta komission virkamiestä. OLAF:n johtaja ilmoitti komissiolle, että hänen tietääkseen OLAF:ssa työskentelevät virkamiehet ja muu henkilöstö eivät ole rikkoneet edellä mainittuja sääntöjä. Johtaja kuitenkin myönsi, että OLAF:ssa on käynnissä kurinpitomenettely, joka koskee erään virkamiehen mahdollista virkavirhettä. Asiasta ei vielä ole tehty lopullista päätöstä ja siksi parlamentin jäsenelle ei voida tässä vaiheessa antaa enempää tietoja.

Jos virkamiehen ammatillisen luotettavuuden suhteen esitetään perusteettomasti vakavia syytöksiä, hallinnon on henkilöstösääntöjen 24 artiklan nojalla toteutettava tarvittavat toimenpiteet virkamiehen maineen puhdistamiseksi. Tällaisissa tapauksissa hallinnolla on laaja harkintavalta sen suhteen, mitä keinoja virkamiehen avustamisessa käytetään, jollei yhteisöjen tuomioistuin toisin päätä. Sen on kumottava syytökset ja pyrittävä kaikin keinoin palauttamaan virkamiehen maine. Henkilöstösääntöjen 24 artiklan mukaiset avustustoimet riippuvat uhkauksen tai kantelun luonteesta ja uhrin toiveista.

Henkilöstösääntöjen 17 artiklan mukaan virkamiehen on noudatettava ehdotonta vaitiolovelvollisuutta sellaisten asioiden ja tietojen suhteen, jotka hän saa tietoonsa hoitaessaan tehtäviään tai niiden yhteydessä. OLAF:n henkilöstö ei siis saa käyttää salaisia tietoja mihinkään muuhun tarkoitukseen kuin virkamiehelle uskottujen tehtävien hoitamiseen.

Viraston johtajan vastuulla on toteuttaa tarvittavat organisatoriset toimenpiteet, mikäli hän katsoo, että virkamiehen virkavelvollisuudet ja hänen ammattiyhdistystoimintansa saattavat aiheuttaa eettisiä ongelmia.